CELEX: 62010TN0291
Language: el
Date: 2010-06-26 00:00:00
Title: Υπόθεση T-291/10: Προσφυγή της 26ης Ιουνίου 2010 — Martin κατά Επιτροπής

28.8.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 234/51
            
         Προσφυγή της 26ης Ιουνίου 2010 — Martin κατά Επιτροπής
   (Υπόθεση T-291/10)
   ()
   2010/C 234/90
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Anne Martin (Βρυξέλλες, Βέλγιο) (εκπρόσωπος: U. O’ Dwyer, Solicitor)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει τη σιωπηρή απόφαση της Επιτροπής, της 20ής Απριλίου 2010, με την οποία απορρίφθηκε η επιβεβαιωτική αίτησή της, της 4ης Μαρτίου 2010, να της επιτραπεί η πρόσβαση σε έγγραφα·
            
         
               —
            
            
               να υποχρεώσει την Επιτροπή να συμμορφωθεί με τον κανονισμό (ΕΚ) 1049/2001 (1) του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής, εντός της προθεσμίας που θα τάξει το Γενικό Δικαστήριο· και
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Με την παρούσα προσφυγή, η προσφεύγουσα ζητεί, δυνάμει του άρθρου 263 ΣΛΕΕ, την ακύρωση της σιωπηρής απορριπτικής αποφάσεως της Επιτροπής, της 20ής Απριλίου 2010, η οποία δεν απάντησε στην επιβεβαιωτική αίτηση της προσφεύγουσας προς τη Γενική Γραμματεία της Επιτροπής να της επιτραπεί η πρόσβαση σε έγγραφα, βάσει του άρθρου 7, παράγραφος 2, του κανονισμού 1049/2001, επανυποβάλλοντας το αρχικό αίτημά της, της 22ας Δεκεμβρίου 2009, να της επιτραπεί η πρόσβαση σε έγγραφα έως τις 20 Απριλίου 2010.
   Προς στήριξη της προσφυγής της, η προσφεύγουσα προβάλλει τους ακόλουθους λόγους ακυρώσεως:
   Η παράλειψη της Επιτροπής να αποφασίσει έως τις 20 Απριλίου 2010, δηλαδή εντός της ταχθείσης βάσει του κανονισμού 1049/2001 προθεσμίας συνιστά σιωπηρή απόρριψη της επιβεβαιωτικής αιτήσεως της προσφεύγουσας, της 4ης Μαρτίου 2010, να της επιτραπεί η πρόσβαση σε έγγραφα και αντίκειται στο άρθρο 8, παράγραφος 1, του εν λόγω κανονισμού και στο άρθρο 296 ΣΛΕΕ λόγω ελλείψεως επαρκούς αιτιολογήσεως της απορριπτικής αποφάσεως.
   
      (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001, L 145, σ. 43).